
Projektas
KRETINGOS RAJONO SAVIVALDYBĖS TARYBA

SPRENDIMAS
DĖL NEKILNOJAMOJO KULTŪROS PAVELDO OBJEKTŲ, ESANČIŲ KRETINGOS RAJONO SAVIVALDYBĖS TERITORIJOJE, IR KULTŪROS PAVELDO STATINIŲ, ESANČIŲ KULTŪROS PAVELDO VIETOVĖSE, IŠSAUGOJIMO DARBŲ DALINIO FINANSAVIMO TVARKOS APRAŠO PATVIRTINIMO

2024 m. lapkričio 21 d. Nr. T1-418
Kretinga

Vadovaudamasi Lietuvos Respublikos vietos savivaldos įstatymo 15 straipsnio 4 punktu, Lietuvos Respublikos nekilnojamojo kultūros paveldo apsaugos įstatymo 5 straipsnio 4 punktu, 27 straipsnio 3 ir 5 punktais, 28 straipsnio 2 punktu, Kretingos rajono savivaldybės taryba nusprendžia:
1. Patvirtinti nekilnojamojo kultūros paveldo objektų, esančių Kretingos rajono savivaldybės teritorijoje, ir kultūros paveldo statinių, esančių kultūros paveldo vietovėse, išsaugojimo darbų dalinio finansavimo tvarkos aprašą (pridedama).
2. Teisės aktą skelbti Teisės aktų registre.

AIŠKINAMASIS RAŠTAS 
PRIE KRETINGOS RAJONO SAVIVALDYBĖS TARYBOS SPRENDIMO PROJEKTO „DĖL NEKILNOJAMOJO KULTŪROS PAVELDO OBJEKTŲ, ESANČIŲ KRETINGOS RAJONO SAVIVALDYBĖS TERITORIJOJE, IR KULTŪROS PAVELDO STATINIŲ, ESANČIŲ KULTŪROS PAVELDO VIETOVĖSE, IŠSAUGOJIMO DARBŲ DALINIO FINANSAVIMO TVARKOS APRAŠO PATVIRTINIMO“

2024-
Kretinga

1. Parengto sprendimo projekto tikslai ir uždaviniai.
Savivaldybės tarybos sprendimo tikslas – patvirtinti nekilnojamojo kultūros paveldo objektų, esančių Kretingos rajono savivaldybės teritorijoje, ir kultūros paveldo statinių, esančių kultūros paveldo vietovėse, išsaugojimo darbų dalinio finansavimo tvarkos aprašą.
Savivaldybės tarybos sprendimo uždaviniai:
1. skatinti kultūros paveldo objektų ir kultūros paveldo statinių valdytojus prižiūrėti ir išsaugoti objektus, pagerinti jų fizinę būklę, išsaugoti kultūros paveldo vietovių vientisumą, didinti jų turistinį patrauklumą;
2. iš dalies finansuoti kultūros paveldo objektų ir kultūros paveldo statinių valdytojų patiriamas finansines išlaidas, atliekant nekilnojamojo kultūros paveldo objektų, esančių Kretingos rajono savivaldybės teritorijoje, ir kultūros paveldo statinių, esančių kultūros paveldo vietovėse (Kretingos miesto, Darbėnų miestelio, Salantų miesto istorinėse dalyse) išsaugojimo darbus: tvarkomuosius paveldosaugos ar tvarkomuosius statybos darbus.
2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.
Lietuvos Respublikos kultūros ministro 2005 m. balandžio 20 d. įsakymu Nr. ĮV-157 patvirtintos Privačios nuosavybės – prieinamų visuomenei lankyti valstybės saugomų nekilnojamojo kultūros paveldo objektų tvarkomųjų paveldosaugos darbų išlaidų kompensavimo taisyklės (toliau – Taisyklės) numato galimybę valstybės saugomų kultūros paveldo objektų valdytojams gauti išlaidų kompensaciją už tvarkybos darbų atlikimą: iki 100 proc. už taikomųjų tyrimų atlikimą, iki 50–70 proc. už medinės architektūros tvarkybos darbų projektavimą ir atlikimą bei iki 30–50 proc. už kitų valstybės saugomų kultūros paveldo objektų darbų projektavimą ir atlikimą. Taisyklės nenumato kompensavimo už remonto išlaidas.
Nekilnojamųjų ir kilnojamųjų kultūros vertybių išsaugojimo darbų finansavimo tvarkos apraše (toliau – Aprašas), patvirtintame Lietuvos Respublikos kultūros ministro 2014 m. birželio 30 d. įsakymu Nr. ĮV-524 „Dėl nekilnojamųjų ir kilnojamųjų kultūros vertybių išsaugojimo darbų finansavimo tvarkos aprašo patvirtinimo“, numatyta galimybė gauti finansavimą (ne išlaidų kompensavimo principu): valstybės saugomų ir registrinių kultūros paveldo objektų taikomiesiems tyrimams iki 90 proc., tvarkybos darbams atlikti (įskaitant projektavimą) iki 60 proc. bendros sumos, jei finansavimo prašo viešasis juridinis asmuo, arba iki 80 proc. bendros sumos, jei finansavimo prašo privatus fizinis ar juridinis asmuo; registrinių kultūros paveldo objektų avarijos grėsmės pašalinimo darbams iki 80 proc. bendros sumos.
Sprendimo projektas parengtas vadovaujantis Lietuvos Respublikos nekilnojamojo kultūros paveldo apsaugos įstatymo (toliau – Įstatymas) 5 straipsnio 4 punkto nuostata, kad nekilnojamojo kultūros paveldo apsaugos norminius teisės aktus pagal kompetenciją priima savivaldybių tarybos. Taip pat vadovaujantis Įstatymo 27 straipsnio 3 ir 5 punkto nuostatomis, kad saugomų objektų tvarkybos darbai atliekami valdytojų lėšomis, o jei yra galimybių – iš dalies valstybės ar savivaldybių biudžetų lėšomis, skirtomis paveldotvarkai. Įstatymo 28 straipsnio 2 punktas numato, kad savivaldybės tarybos sprendimu savivaldybė gali kompensuoti iš savo biudžeto lėšų ne savivaldybei nuosavybės teise priklausančio, bet jos teritorijoje esančio paskelbto saugomu kultūros paveldo objekto tvarkybos darbus.
Aprašo ir Taisyklių nuostatomis nefinansuojami nekilnojamojo kultūros paveldo objektų ir kultūros paveldo statinių, esančių kultūros paveldo vietovėse, tvarkomieji statybos darbai. Ne visos kultūros paveldo objektų valdytojų teikiamos paraiškos patenka į finansavimo ar kompensavimo programas.
Sprendimo projektu siekiama, kad kultūros paveldo objektų ir statinių valdytojams būtų suteikta papildoma galimybė gauti dalinį finansavimą kultūros vertybių išsaugojimui.
3. Kokių rezultatų laukiama.
Kretingos rajono savivaldybės teritorijoje esančiose 3 kultūros paveldo vietovėse: Kretingos miesto istorinėje dalyje (unikalus kodas Kultūros vertybių registre 17091), Darbėnų miestelio istorinėje dalyje (unikalus kodas Kultūros vertybių registre 17076) ir Salantų miesto istorinėje dalyje 17104) yra 11 statinių, kurie žymimi kultūros paveldo vietovių vertingosiomis savybėmis – kaip atskirai stovintys pastatai, bei 19 statinių, kurie formuoja šių vietovių gatvių išklotines (5 priedas).
Kretingos rajono savivaldybės teritorijoje privačios nuosavybės teise valdomų, į Kultūros vertybių registrą įrašytų, mažosios architektūros objektų (koplytėlių, koplytstulpių, kryžių) yra apie 65, pastatų – apie 79. 
Patvirtinus siūlomą projekto sprendimą, bus įgyvendintos Įstatymo nuostatos bei Lietuvos Respublikos vietos savivaldos įstatymo 6 straipsnio 26 punkto nuostata, kad kraštovaizdžio bei nekilnojamųjų kultūros vertybių tvarkymas ir apsauga yra viena iš savarankiškų savivaldybės vykdomų funkcijų. Tikėtina, kad nekilnojamojo kultūros paveldo objektai, esantys Kretingos rajono savivaldybės teritorijoje, ir kultūros paveldo statiniai, esantys kultūros paveldo vietovėse, bus tvarkomi sparčiau, didės kultūros paveldo objektų ir kultūros paveldo statinių valdytojų iniciatyva juos išsaugoti.
4. Lėšų poreikis ir šaltiniai.
Lėšas priemonei įgyvendinti numatoma skirti nuo 2026 m., pagal Kretingos rajono savivaldybės biudžeto lėšų asignavimus Kultūros programos (07) priemonei 2.2.1.5. „Kretingos rajono kultūros paveldo apsaugos programos parengimas ir įgyvendinimas“.
Atsižvelgiant į numatomas skirti lėšas ir kiekvienais metais gautas paraiškas, Nekilnojamojo kultūros paveldo objektų, esančių Kretingos rajono savivaldybės teritorijoje, ir kultūros paveldo statinių, esančių kultūros paveldo vietovėse, išsaugojimo darbų dalinis finansavimo programa rengiama trejų metų laikotarpiui.
5. Kiti sprendimui priimti reikalingi pagrindimai, skaičiavimai ar paaiškinimai.
Nėra.
6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui.
Teisės akto projektas teikiamas antikorupciniam vertinimui.
7. Autorius ir autorių grupės.
Kretingos rajono savivaldybės administracijos Kultūros ir sporto skyriaus paminklotvarkininkė Meda Skersienė.

